次韵和全玉九日同遊清凉寺過高齋
作者：黄履
朝代：宋

paragraphs: 秋雁三山度，晨雞五點號。
節逢黄菊秀，庵陟白雲高。
共泛忘憂物，聊停好善旌。
論心如淡水，得句勝連鼇。
事簡曹參市，民熙李耳牢。
感辰資友露，乘暇集賓蒿。
嶺鬰青牛氣，潮翻白鷺濤。
清時豐遠覽，故國喜相遭。
笑整龍山帽，閑追老鵲艘。
少陵懷北闕，靖節傲東臯。
傅亮吟登館，劉伶醉捧糟。
行藏雲出岫，物我海容舠。
支鶴鳴沖漢，莊魚靜樂濠。
日斜車轉鹿，風勁服添羔。
愛景重鋪席，窮歡更賦毛。
臂珍牛渚蟹，池溢馬臺醪。
霸氣卑蝸角，塵機息兔毫。
斷金心內固，挫物筆端豪。
烏府風雲器，皇華柱石曹。
吾衰亦何幸，拭目歎風騷。